Quant li deciple Jhesu Crist eurent receut le Saint Esperit, il se partirent doi et doi, por aler preeschier la foi que lor bons maistres Jhesu Criz lor avoit ensegniét. Sains Pieres, qui plus fermement et plus tenrement amoit Jhesu Crist de haut cuer, se partoit a envis des amis au vrai amant et meesmement de la Magdeleine, por ce ke il savoit que plus ardanment l'amoit. Si pensa que de li ne se partiroit il mie, devant ke il li eust donét pere espirituel, ki eust la cure de li ; si la commanda a Saint Maximien ki estoit uns de LXX meneurs deciples, et se li dist : « En cele douce, en cele sage en cele amerose garde que nos bons peres Jhesu Cris commanda sa douce mere Saint Jehan Evvangeliste, te commanc je la Magdelaine ». Apres ce il se deviserent, et par mer et par terre, u ke li autre alassent il n'est mie mestiers ke je le die ci. Mais li Magdalaine et Sains Maxemiens ariverent a Marseile et si prisent terre a preechier Marseile, et tot le roialme d'Aquilee. La Magdalaine avoit non Magdele por un castel ki siens astoit en le terre de Jerusalem. La meesmes avoit ele une contee ki soie astoit, dedens Jerusalem avoit ele une rue, tot ce astoit ses patrimoines ki escheuz li estoit et ce di je por ce ke on sache la nobilité et la richece de li, car ele astoit de lignie de roi. Tot ce avoit ele laissiét, por ce k'ele fuist povre et samblanz a Jhesu Crist son bon ami, et por ce ke li richece ne la destorbast de penser a ses amors ; et si savoit bien ke Nostre Sires li avoit pardoneit ses pechiez, por ce ke ele mult l'amoit, et ce tesmoigne li evangiles : « Dimissa sunt ei peccata multa quoniam dilexit multum ». Or revenons a no matere. La Magdelaine preechoit si bien et si bel et si desiranment, ke chascuns pooit veir a son viaire la grant affection de cuer et la grant volenté ke ele avoit de traire lo pueble a la foi Jhesu Crist, et por ce ke ele en tele maniere preeschoit, creoient mult de gent. Avoc tot ce faisoit Nostre Sires si grans miracles par li ke tot cil ki estoient a son sermon s'en esbaissoient. Li rois d'Aquilee, quant il vit les grans miracles ke Nostre Sires faisoit por li vient a li et si li dist : « Noble damoisele, je sui sires de tote ceste terre et si n'ai nul enfant. Se tu pooies tant faire a ton deu k'il me donaist un enfant, je kerroie en lui, et si feroie croire tot cels de mon regne ». La Magdelaine quant ele vit si grant gaaing, ele li respondi ke ele mult volentiers en prieroit a Jhesu Crist, et ele meismes en pria. Ne mie lonc tans apres ce revint li rois au sermon la Magdelaine, mult joianz et mult liez, se li dist ke sa femme estoit griés, la Magdelaine en loa Nostre Sanior et si dist au roi k'il paiast ce k'il avoit promis a Jhesu Crist, et il si fist. Il se fist baptisier et tote sa mainie, et apres la Magdelaine li enjoinst k'il alaist en pelerinage en Jerusalem, et la troveroit Saint Pierre, le grant ami Nostre Sanior, ki le menroit la ou Nostre Sires avoit preschiét, la ou il avoit esteit batuz et crucefiez, et au sepulcre et en tos les bons lieus ou il avoit esté, et puis se li dona se crois dont on dit ke se fu la premeraine crois ki fu portee en pelerignage en Jherusalem. Quant li rois ot aparelié s'estoire por passer, il entra en mer o sa femme ki astoit sor l'agesir et autre gens assez et quant il orent grant piece erré par mer la roine ageut de son enfant et s'en morut. Li rois ot mult grant duel, et se complaint a Nostre Sanior de la riens ke plus amoit, coment il li avoit tolue, et se s'esmerveilhoit coment si granz crieltez estoit trovee en lui, s'il dire l'osoit, en fontaine de dolçor et de debonaireté. Assés d'autres complaintes i fist, et si se pensat k'il la dame vestiroit de melhors draz ke ele avoit, selons le constume de son pais et si la metreroit en une isle de mer, dont il estoit pres. Et por ce k'en la nef n'avoit femme ki l'enfant peust norrir, il le lairoit avoec la mere, si la commenderoit a la Magdelaine par cui proire il l'avoit eu, et ensi le fist com il l'avoit enpensét, et puis si parfist son pelerinage, si trova Sain Piere ausi com la Magdelaine li ot dit. Quant Sains Pierres oï noveles de la Magdelaine, n'est pas mervelhe s'il en fu liéz, kar il l'amoit plus ke toz les autres deciples. Il menat le rois par toz les boens lieus ou Nostre Sires avoit esté. Quant li rois ot demoré avoec Sain Pierre, tant com lui plot, il se mist el repaire, et vint a l'isle u il avoit sa femme laissie, et regardat amont l'isle, et vit ausi com un singe ki entroit desoz le mantel la dame et la roine. Il alat veir la grant merveilhe, et hauça le mantel la dame, et vit son enfant si bel et si riant, ke se la mere l'eust norrit, ne fust il mie plus bials ; et enapres hauça le wimple la dame, si sambloit ke ele dormist. Il fu si esbahiz k'il ne savoit k'il peust faire, tote voies il la bota de sa main, et la dame geta un grant sospir ausi com ele s'esvelhast. Adont ne fu mie mervelhe, si li rois ot mult grant joie, si dist : « Dame, puis ke je vos ai retroveie, je retornerai o vos au sepulcre et si ferez vostre pelerinage ». La dame respondi k'ele l'avoit bien fait et se li noma tos les lieus de la terre, ausi com s'ele i eust esté presens avoec son baron et se li dist ke la Magdelaine l'i avoit meneie. Or ne seroit mi legiere chose a raconter la joie ke li rois et la roine, et tot cil de la nef, fisent ensamble et loerent mervelhousement la Magdelaine, et creirent plus fermement en Deu, et puis revinrent en lor pais, et raconterent en plain sermon devant le Magdelaine, et tot le pueple le grant miracle ke Nostre Sires lor avoit fait en cest voiage, adont crei li plus grans partie de Rome. La Magdelaine ki avoit eslite de dous vies la melhor partie disoit chascun jor en complaignant a Nostre Sanior : « Sire, com longement me sofferrez vos en cest grant travail de cuer, et de cors, ceste partie n'avoie je mie eslite. Sire, quant voz dolz plaisirs est, apelez moi a l'autre vie. » Et sans failhe ele avoit grant travailh, car li convenoit ordiner tot l'estat de sainte eglise, chascun jor preeschier, et faire les aultres oevres ki apartinent a vie active. Ançois ke Nostre Sires le volsist oir, eut ele mult sovent faite ceste proiere, et cant Nostre Sires vit k'ele eut conquis a la foit tot le regne d'Aquiler, et de Marselle, il envoia sa graze el pueble, et se le conferma en vraie foit, ensi ke ses nons fu apelez par tot la u mahons et autre ydele estoient cultivé. Kant la Magdelaine vit c'om servoit son Sanior, par tot la ou ele avoit preeschiét ele s'esvelha por orer, et por rendre graces a Nostre Sanior des biens k'il faisoit au pueple k'ele li avoit aquis. Ensi com ele estoit en orisons, une multitudine d'angeles descendirent del ciel, ki la ravirent en cors et en anrme. En une haulte montaigne fu ele XXVII ans, en un liu ke li angele entalierent de lor propres mains. Dedens ces XXVII ans ne buit ele ne se manja fors le pain des angeles, et si estoit chascunt jor portee des mains des angeles en anrme et en cors si haut, ke de la gostoit ele le pain dont ele vivoit. La montaigne estoit si loins de gent, ke nuz n'i habitoit, s'estoit si roiste ke nus n'i pooit monter, s'estoit si vive roche ke oisiaus n'i eust de ke vivre. ne vivans gens n'i pooient habiteir. Au terme de la fin de XXVII ans, avient a une quarantaine del an c'uns moines issi fors de s'abeie, por faire sa penitence en racines cruels viandes, dont il pooit sostenir sa vie. Et quant il ot pres la quarantaine tote faite et sa penitance, s'esmervelhat mult, et pria a Nostre Sanior c'ausi com il li avoit donét veir cele merveilhe par sa debonaireté, k'il li laisaist conoistre ke c'estoit. Del grant desirrer qu'il avoit, comença a monter a monter en la montaigne par mult de fies, mais ne pooit mie mult haut monter. Un jor s'esforça mult de monter, mais cant il fu aukes montez, la vertus del cors li fali tote, et cant il vit ce, si s'escria a Nostre Sanior : « Sire, je croi ke ce soit de vos grans secres cui il ne loit nient home charnel veir. Sire, puis k'il ne le me loit veir, donez le moi sentir par vo grace ». Ensi com il oroit en teil maniere, li angele en chantant merveilhousement esleverent le Magdelaine en haut, li preudom esgarda cele part et si dist : « Creature Deu, je te conjur par cestui ki ceste honor te fait, ke tu me dies ki tu ies ». Et une vois d'amont li respondi : « C'est la glorieuse Magdelaine ». Apres, cant li angele l'orent remise en son lieu, ele dist au moigne : « Va a Maxemien le veske mon pere et se li dit k'il soit en sa capele a cel jor », se li noma le jor de son trespas, « et si soit mult matin, car je volrai la mult parler a li ». Li preudom fu liez de ce k'il fu messages a si gloriose dame, a si saint home. Il se repairat mult tost, et si fist le message ki li fu enjoins. Kant Sainz Maximiens oï noveles de sa filhe de cui il ne savoit penser k'ele astoit devenue, ne fu mie merveilhe s'il fu mult liez, car maintes foiz avoit priiét a Nostre Sanior k'il l'avoiast o ele astoit, ne onkes ne l'avoit seut. Au jor ke la Magdelaine li avoit mandé, ala il mult matin a sa capele. Mais cant il vint il fu si esbahiz de la clarté des angeles ki estoient dedens avoec le Magdelaine k'il n'osa entrer ens, et ne porkant por le : grant desirier, k'il avoit, commença il a entrer dedens. Mais li angele ki ne conversent mie avoec les homes s'en partirent tantost, la Magdelaine demorat en air, en mi la chapele, et salua son pere, et fisent mult grant joie, et de ce k'il parlerent de Nostre Sanior tant desiranment, plorerent il tant, ke les larmes d'aus deus fu li pavement de la chapele ne mie solement arosez, mais si plenierement molliez, k'en mains lius flotoit li aiwe desore le pavement. Adont conta le Magdelaine la vie k'ele avoit meneie XXVII ans en la montaigne, et cant ele ot assez parlé a lui priveement, ele dist k'il fesist venir toz les clers de la vile, et si la communiat devant toz. Li veskes ensi les fist venir. Kant il furent tot venut, ele dist sa coupe devant son pere, et puis si s'engenolla en l'air por recevoir le cors de Jhesu Crist, et au veske devant tos a jointes mains, a vrai cuer, par grant reverence confundant en larmes receut ele son creator, en tel maniere, ke il sambloit ke si doi oelh doi conduit d'une fontaine ki rendissent aigue corant. Un petit apres ce k'ele l'ot reçut, ele prist congié a songié a son pere et tantost se sevra li anrme del cors en tel maniere, ke grans multitudene d'angeles recurent l'anrme, et la porterent en glore, en tel maniere, ki enpresent estoient et ki deservi l'avoient, oirent la melodie des angeles. Li veskes Maxemiens ot le cors, et si dit : « Magdelaine, por ce ke tu portas al sepulcre les precious ungemenz por oindre le cors Jhesu Crist, oinderai je le tien cors de precious bausme, et ensi le fist mostrer lons tains. Apres avient ke la Magdelaine fu aportee a Vergelai, et com cil ki la portoit passa parmi un aitre, a dont oï il une voiz ki dist : « Tot li mort ki ci gisiez, levez sus, car la Magdelaine passe par ci ». Li cors mort se leverent et s'agenoilierent et joinsent lor mains vers le cors c'om portoit, la apres avient la ou li cors passoit, parmi une voie ki estoit avironee d'arbres d'une part et d'autre, ke li arbre enclinerent le cors. 
